**Egyesülési Szerződés**

Amely létrejött:

**- egyrészről a Várpalotai Közszolgáltató Nonprofit Korlátolt Felelősségű Társaság**(cégjegyzék száma: 19-09-505188, székhelye: 8100 Várpalota, Fehérvári út 7., adószáma: 11943972-2-19, képviseli: Horváth Tamás József ügyvezető önállóan), mint átvevő társaság (továbbiakban: *Átvevő Társaság*),

- másrészről a **Várpalotai Hulladékgazdálkodási Közszolgáltató Nonprofit Korlátolt Felelősségű Társaság** (cégjegyzék száma: 19-09-516397, székhelye: 8100 Várpalota, Fehérvári út 7., adószáma: 24360504-2-19, képviseli: Lakatos Tamás ügyvezető önállóan), mint beolvadó társaság (a továbbiakban: *Beolvadó Társaság*),

együttesen szerződő felek (a továbbiakban: *Szerződő Felek*) között, alulírott napon, a következő feltételek mellett:

#### 1. Átalakulás

1.1 Szerződő Felek rögzítik, hogy az Átvevő Társaság kizárólagos tulajdonosa Várpalota Város Önkormányzata (a továbbiakban: *Alapító*), míg a Beolvadó Társaság tulajdonosai egyrészt 60 %-ban Várpalota Város Önkormányzata (a továbbiakban: *Többségi Tulajdonos*), másrészt 40 %-ban a Többségi Tulajdonos kizárólagos tulajdonában álló Átvevő Társaság.

**1.2.** Szerződő Felek rögzítik, hogy az Alapító a …/2019. (IV.26.) számú képviselőtestületi határozatával, a Beolvadó Társaság az …/2019. (IV.26.) Tgy. számú határozatával, az Átvevő Társaság pedig a …/2019. (IV.26.) számú alapítói határozatával (a továbbiakban: *egyesülési határozatok*) véglegesen elhatározták a Beolvadó Társaság beolvadás útján megvalósuló egyesülését az Átvevő Társasággal (a továbbiakban: *Beolvadás*) azzal, hogy az egyesülés módja: beolvadás. A képviselőtestületi határozat a jelen egyesülési szerződés (a továbbiakban: *Egyesülési Szerződés*) ***1. számú mellékletét*** képezi.

 **1.2.1** Szerződő Felek rögzítik, hogy a Beolvadásban résztvevő társaságok tagjai egyetértettek az egyesülés szándékával, 2018. december 31. napjában meghatározták a vagyonmérleg-tervezetek fordulónapját, kijelölték a független könyvvizsgálót és megbízták az ügyvezetést az egyesüléshez szükséges okiratok elkészítésével.

 **1.2.2.** Szerződő Felek megállapítják, hogy a Beolvadó Társaság taggyűlése a Beolvadásról egy ülésen határozott, az Átvevő Társaság alapítója pedig egy alapítói határozatban döntött.

 **1.2.3.** A Beolvadásban résztvevő társaságok tagjai elfogadták az egyesülési tervet, amelynek részeként elkészült és az egyesülésről szóló végleges döntések meghozatala során elfogadásra került a jelen Egyesülési Szerződés. Az egyesülési tervet az ügyvezetés a tagokkal írásban közölte.

1.3. Szerződő Felek megállapodnak abban, hogy az Átvevő Társaság típusa (gazdasági társaság) és formája (korlátolt felelősségű társaság) változatlan marad. A Beolvadással létrejövő jogutód társaság:

Formája: korlátolt felelősségű társaság

Cégneve: Várpalotai Közszolgáltató Nonprofit Korlátolt Felelősségű Társaság

Székhelye: 8100 Várpalota, Fehérvári út 7.

1.4. Szerződő Felek, mint az egyesülésben résztvevő társaságok maguk közül kijelölik az Átvevő Társaságot arra, hogy a Beolvadás végleges elhatározását követően, az utolsó döntés időpontjától számított legkésőbb nyolc napon belül kezdeményezze a Beolvadással kapcsolatos hirdetmény Cégközlönyben való kétszer egymás utáni lapszámban történő közzétételét.

#### 2. Szerződő Felek átalakulással kapcsolatos nyilatkozatai

2.1 Szerződő Felek nyilatkoznak arról, hogy cégbejegyzésük megtörtént, a cégjegyzékben feltüntetett jegyzett tőkéjük teljes egészében befizetésre, illetve rendelkezésre bocsátásra került.

2.2. Szerződő Felek kijelentik, hogy velük szemben bírósági-, felszámolási- vagy végelszá-molási eljárás nincs folyamatban.

#### 3. A Beolvadó Társaság főbb adatai:

típusa, formája: gazdasági társaság, korlátolt felelősségű társaság

cégneve: Várpalotai Hulladékgazdálkodási Közszolgáltató Nonprofit Korlátolt Felelősségű Társaság

rövid cégneve: Várpalotai Hulladékgazdálkodási Nonprofit Kft.

cégjegyzék száma: 19-09-516397,

székhelye: 8100 Várpalota, Fehérvári út 7.,

jegyzett tőkéje: 3.000.000.- Ft, azaz hárommillió forint,

főtevékenysége: 3821’08 Nem veszélyes hulladék kezelése, ártalmatlanítása,

képviselője: Lakatos Tamás ügyvezető.

#### 4. Az Átvevő Társaság főbb adatai:

típusa, formája: gazdasági társaság, korlátolt felelősségű társaság

cégneve: Várpalotai Közszolgáltató Nonprofit Korlátolt Felelősségű Társaság

rövid cégneve: Várpalotai Közszolgáltató Nonprofit Kft.

cégjegyzék száma: 19-09-505188,

székhelye: 8100 Várpalota, Fehérvári út 7.,

jegyzett tőkéje: 432.450.000.- Ft, azaz Négyszázharminckétmillió-négyszázötvenezer forint,

főtevékenysége: 3530’08 Gőzellátás, légkondicionálás,

képviselője: Horváth Tamás József ügyvezető.

#### 5. Vagyonmérleg- és vagyonleltár-tervezet

5.1. Szerződő Felek megállapítják, hogy az egyesülésben résztvevő társaságok vagyonát független könyvvizsgáló által ellenőrzött és jóváhagyott vagyonmérleg- és vagyonleltár-tervezetek (a továbbiakban: v*agyonmérleg-tervezetek*) tartalmazzák, amelyeket mindkét résztvevő társaság felügyelő bizottsága, valamint az Alapító a vonatkozó jogszabályok rendelkezéseinek megfelelően megismertek és határozatukkal jóváhagytak.

 **5.1.1.** Szerződő Felek rögzítik, hogy a vagyonmérleg-tervezeteket a számviteli törvény szerinti beszámoló mérlegére vonatkozó módszerekkel és az előírt bontásban készítették el, átértékelést nem alkalmaztak.

 **5.1.2.** Szerződő Felek rögzítik, hogy a Beolvadásban résztvevő társaságok vagyonmérleg-tervezeteiként a számviteli törvény szerinti 2018. évi beszámoló mérlegeket fogadták el, tekintettel arra, hogy azok 2018. december 31-ei fordulónapjától az egyesülésről szóló végleges döntés 2019. április 26-i időpontjáig kevesebb, mint hat hónap telt el és a társaságok az átértékelés lehetőségével nem éltek.

 **5.1.3.** Szerződő Felek rögzítik, hogy a résztvevő társaságok vagyonának értékét, illetve az Átvevő Társaság Beolvadás utáni vagyonának értékét, valamint a saját tőke összegét a könyvvizsgáló által elfogadott értéken határozták meg.

5.2 A vagyonmérleg-tervezetek szerint az egyesülésben résztvevő társaságok egyesülés előtti, illetve az Átvevő Társaság egyesülés utáni saját tőkéje társaságonként a következő:

**5.2.1.** A Beolvadó Társaság saját tőkéje 35.926 eFt, azaz Harmincötmillió-kilencszázhuszonhatezer forint, ebből a jegyzett tőke értéke 3.000.000,- Ft, azaz Hárommillió forint, a jegyzett tőkén felüli vagyona 32.926 eFt, azaz Harminckétmillió-kilencszázhuszon-hatezer forint.

**5.2.2.** Az Átvevő Társaság saját tőkéje 960.820 eFt, azaz Kilencszázhatvanmillió-nyolcszázhúszezer forint, ebből a jegyzett tőke értéke 432.450 eFt, azaz Négyszázharminc-kétmillió-négyszázötvenezer forint, a jegyzett tőkén felüli vagyona 528.370 eFt, azaz Ötszáz-huszonnyolcmillió-háromszázhetvenezer forint.

5.2.3. Az Átvevő Társaság egyesülés utáni saját tőkéje 982.383 eFt, azaz Kilencszáznyolcvankétmillió-háromszáznyolcvanháromezer forint, amelyből 434.250 eFt, azaz Négyszázharmincnégymillió-kétszázötvenezer forint a tervezett jegyzett tőke.

5.2.4. Az egyesülés alapját képező, 2018. december 31. fordulónapra elkészített egyesülési vagyonmérleg-tervezetek a jelen Egyesülési Szerződés ***2. számú mellékletét*** képezik.

#### 6. A tulajdonosi struktúra

6.1 Szerződő Felek rögzítik, hogy az Átvevő Társaság 100 %-os Alapítója, míg a Beolvadó Társaság 60 %-os tulajdonosa Várpalota Város Önkormányzata, a Beolvadó társaság 40 %-os tulajdonosa a Várpalotai Közszolgáltató Nonprofit Kft, így mindkét társaság közvetett, illetve közvetlen kizárólagos tulajdonosa az Alapító, ezért a Beolvadást követően az Átvevő Társaság tulajdonosi struktúrája nem változik, annak egyedüli tagja Várpalota Város Önkormányzata marad.

6.2 Az Alapító előzetesen úgy nyilatkozott, hogy az egyesülés után a jogutód társaságban tagként részt kíván venni, ezért Szerződő Felek rögzítik, hogy az Átvevő Társaságban a Beolvadást követően részt venni nem kívánó tag vagy újonnan belépő tag nincs.

**6.2.1.** Szerződő Felek a Vagyonmérleg-tervezetek alapján megállapítják, hogy a jogutód Átvevő Társaság egyesülés utáni saját tőkéje meghaladja a jegyzett tőkéjének mértékét, így a meglévő Alapítót terhelő, pótlólagosan teljesítendő vagyoni hozzájárulási kötelezettség nincs.

6.2.2. Szerződő Felek a Vagyonmérleg-tervezetek adatai alapján megállapítják, hogy a jogutód társaság Alapítóját a tervezett jegyzett tőkéből megillető hányad – a Beolvadó Társaságtól áthozott 1.800 eFt, azaz Egymillió-nyolcszázezer forint jegyzett tőke hányad figyelembevételével – a Beolvadást követően 434.250 eFt, azaz Négyszázharmincnégymillió-kétszázötvenezer forint jegyzett tőke összegre emelkedik. Az Átvevő Társaság egyesülés utáni tagjegyzékét (a továbbiakban: *Tagjegyzék*) a jelen Egyesülési Szerződés ***3. számú mellékletét*** képezik.

#### 7. Kedvezményezett átalakulás

7.1 Szerződő Felek rögzítik, hogy a jelen Beolvadásban jogelődként és jogutódként is két belföldi illetőségű, cégnyilvántartásba bejegyzett gazdasági társaság vesz részt, a jogügylet révén a jogelőd társaság tagja az egyesülés keretében a jogutód társaságban – nem pénzügyi – részesedést szerez, illetve az egyszemélyes társaság egyedüli tagjába olvad bele, így a Beolvadás megfelel a társasági adóról és az osztalékadóról szóló 1996. évi LXXXI. törvény (Taotv.) 4. § 23/a pontjának a) és c) alpontjában meghatározott követelményeknek, ennek megfelelően kedvezményezett átalakulásnak minősül és az illetékről szóló 1990. évi XCIII. törvény (Itv.) 26. § (1) bekezdés (g) pontja alapján mentes a visszterhes vagyonátruházási illeték alól.

#### 8. Alapító Okirat

8.1 Szerződő Felek megállapodnak abban, hogy az Átvevő Társaság hatályos Alapító Okiratát az Alapító Okirat Módosítása elnevezésű okirattal 2019. június 30. napjával módosítják és a módosításokkal egységes szerkezetbe foglalt, 2019. június 30-tól hatályos Alapító Okiratot elfogadják. Az Alapító Okirat Módosítása és az egységes szerkezetbe foglalt Alapító Okirat a jelen Egyesülési Szerződés ***4. számú mellékletét*** képezik.

#### 9. Tagok felelőssége

9.1. Szerződő Felek tudomásul veszik, hogy a Beolvadásban résztvevő társaságokkal szemben fennálló követeléseket a Beolvadás nem teszi lejárttá.

**9.2.** Szerződő Felek rögzítik, hogy a jogelőd társaság tagjainak felelőssége csak akkor állapítható meg, ha a jogutód társaság a helytállási kötelezettségének nem tudott eleget tenni.

#### 10. Munkavállalók tájékoztatása

**10.1.** Szerződő Felek megállapodnak abban, hogy a Beolvadásról az erről döntő döntéshozó szervi ülést követő tizenöt napon belül tájékoztatják a saját társaságuknál működő munkavállalói érdekképviseleti szerveket, illetve szükség szerint a munka törvénykönyvéről szóló 2012. évi I. törvény (Mt.) szabályai szerint a munkavállalókat (Mtv. 46. § (4) bekezdése).

#### 11. Beolvadás időpontja

11.1. Szerződő Felek a Beolvadás időpontját 2019. június 30. napjával határozzák meg azzal, hogy a Beolvadáshoz fűződő joghatások ettől a naptól állnak be és ugyanezzel az időponttal a Beolvadó Társaság megszűnik, általános jogutódja az Átvevő Társaság lesz.

#### 12. Egyéb rendelkezések

12.1. Szerződő Felek megállapodnak abban, hogy a Beolvadással kapcsolatos költségeket az Átvevő Társaság viseli és az Átvevő Társaság gondoskodik a Beolvadáshoz kapcsolódó közlemények közzétételéről.

12.2. A jelen szerződésben nem szabályozott kérdésekben a polgári törvénykönyvről szóló 2013. évi V. törvény és az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény rendelkezései az irányadóak.

12.3. A jelen egyesülési szerződést a résztvevő társaságok vezető tisztségviselői írják alá az Átvevő Társaság Alapítójának és Beolvadó Társaság taggyűlésének határozataiban foglalt felhatalmazások alapján.

12.3.1. Mellékletek:

1. számú melléklet: Egyesülési határozatok

2. számú melléklet: Vagyonmérleg-tervezetek

3. számú melléklet: Tagjegyzék

4. számú melléklet: Alapító Okirat Módosítása, egységes szerkezetbe foglalt Alapító Okirat

Várpalota, 2019. április 26.

 Beolvadó Társaság képviseletében: Átvevő Társaság képviseletében:

 Lakatos Tamás Horváth Tamás József

 Ügyvezető Ügyvezető

Ellenjegyzem:

Veszprém, 2019. április 26.

 Dr. Beregi Zoltán

 Ügyvéd

 KASZ: 36057493